Document ID: 32014R0614

PROVEDBENA UREDBA KOMISIJE (EU) br. 614/2014
оd 6. lipnja 2014.
o izmjeni Uredbe (EZ) br. 555/2008 u pogledu primjene određenih mjera potpore u sektoru vina
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 54. točke (a), (b), (c), (e) i (f),
budući da:
(1)
Uredbom (EU) br. 1308/2013 stavljena je izvan snage i zamijenjena Uredba Vijeća (EZ) br. 1234/2007 (2), a u njezinu dijelu II. glavi I. poglavlju II. odjeljku 4. navedena su pravila za nacionalne programe potpore u sektoru vina. Iako se većinom pravila utvrđenih u tom odjeljku osigurava nastavak pravila primjenjivih na nacionalne programe potpore u sektoru vina na temelju Uredbe (EZ) br. 1234/2007, dodana su i određena nova pravila. Tim se pravilima uvode novi elementi, odnosno podmjera promotivne mjere koja se odnosi na promidžbu vina u državama članicama, mjera uvođenja inovacija u sektoru vina i proširenje opsega mjere restrukturiranja i konverzije vinograda kako bi se obuhvatila ponovna sadnja vinograda zbog obvezatnog krčenja iz zdravstvenih i fitosanitarnih razloga. Potrebno je utvrditi pravila za provedbu tih elemenata.
(2)
Uredbom Komisije (EZ) br. 555/2008 (3) utvrđuju se pravila u pogledu nacionalnih programa potpore u sektoru vina propisanih Uredbom (EZ) br. 1234/2007. Radi provedbe novih pravila utvrđenih Uredbom (EU) br. 1308/2013, u Uredbu (EZ) br. 555/2008 treba uvesti odgovarajuće odredbe.
(3)
Člankom 3. stavkom 2. Uredbe (EZ) br. 555/2008 treba omogućiti državama članicama da izmijene svoje operativne programe i usklade ih s novim elementima uvedenima Uredbom (EU) br. 1308/2013. U tu svrhu državama članicama treba omogućiti izmjenu operativnih programa još jednom nakon 30. lipnja 2014., uzimajući u obzir datume donošenja Delegirane uredbe Komisije (EU) br. 612/2014 (4) i ove Uredbe.
(4)
Potrebno je utvrditi pravila za odabir projekata informiranja i pravila povezana s dodjeljivanjem prednosti pri odabiru projekata na unutarnjem tržištu. Postupak odabira za promidžbu vina u državama članicama trebao bi biti usklađen s postupkom promidžbe vina na tržištima trećih zemalja, kako je utvrđeno u članku 5. Uredbe (EZ) br. 555/2008, ali bi njime trebalo uzeti u obzir i posebne ciljeve i zemljopisno područje primjene te podmjere.
(5)
Člankom 19. Uredbe (EZ) br. 555/2008 uređuje se financijsko upravljanje mjerom ulaganja. Ta bi pravila trebalo primjenjivati i na mjeru uvođenja inovacija u sektoru vina. Kako bi se omogućila bolja uporaba sredstava, trebalo bi omogućiti plaćanje potpore nakon izvršenja samo određenih mjera predviđenih u predmetnom zahtjevu, vodeći računa o tome da se dovrše sve ostale mjere. Nadalje, primjereno je odrediti maksimalne gornje granice za predujmove, slične onima određenima za ulaganja.
(6)
Člankom 37.b Uredbe (EZ) br. 555/2008 od korisnika se zahtijeva da dostave informacije o predujmovima dodijeljenima u skladu s određenim odredbama te Uredbe. Tu obvezu treba primjenjivati i na mjeru uvođenja inovacija uvedenu Uredbom (EU) br. 1308/2013.
(7)
U prilozima I. do VIII. te prilozima VIII.a i VIII.c Uredbi (EZ) br. 555/2008 određeni su obrasci koje države članice popunjavaju u vezi s nacionalnim programima potpore, a posebice u svrhu podnošenja programa potpore, njihove revizije i odgovarajućeg financijskog plana te radi podnošenja izvješća i ocjena. Te priloge treba izmijeniti kako bi se njima u obzir uzelo uvođenje novih odredaba o sadržaju, evaluaciji, troškovima i kontroli u dio II. glavu I. poglavlje II. odjeljak 4. Uredbe (EU) br. 1308/2013.
(8)
Uredbu (EZ) br. 555/2008 treba odgovarajuće izmijeniti.
(9)
Mjere predviđene ovom Uredbom u skladu su s mišljenjem Upravljačkog odbora za zajedničku organizaciju poljoprivrednih tržišta,
DONIJELA JE OVU UREDBU:
Članak 1.
Izmjena Uredbe (EZ) br. 555/2008
Uredba (EZ) br. 555/2008 mijenja se kako slijedi:
1.
U članku 3. stavak 2. zamjenjuje se sljedećim:
„2. Izmjene programa potpore ne podnose se više od dva puta u financijskoj godini, do 1. ožujka i 30. lipnja, osim u slučaju hitnih mjera zbog prirodnih katastrofa.
Izmijenjeni programi dostavljaju se Komisiji, po potrebi:
(a)
s ažuriranim verzijama programa potpore na obrascu određenom u Prilogu I. i financijskom tablicom na obrascu određenom u Prilogu IV.;
(b)
s razlozima za predložene izmjene.
Odstupajući od prvog podstavka, rokovi navedeni u tom podstavku ne primjenjuju se u 2014. ako su izmjene programa u skladu s novim pravilima uvedenima Uredbom (EU) br. 1308/2013 Europskog parlamenta i Vijeća (5).
(5) Uredba (EU) br. 1308/2013 Europskog parlamenta i Vijeća od 17. prosinca 2013. o utvrđivanju zajedničke organizacije tržišta poljoprivrednih proizvoda (SL L 347, 20.12.2013., str. 671.).”" 						
2.
U glavi II. poglavlju II. odjeljku 1. pododjeljku 2. dodaje se sljedeći članak:
„Članak 5.fa
Postupak odabira
1. Države članice utvrđuju postupak podnošenja zahtjeva kojim se posebno osiguravaju pravila:
(a)
o provjeri ispunjavanja zahtjeva i kriterija određenih u člancima 5.b i 5.c;
(b)
o rokovima za podnošenje zahtjeva i ispitivanje prikladnosti svake predložene mjere;
(c)
o sklapanju ugovora, uključujući moguće standardne obrasce, pružanju sredstva osiguranja i dogovore za plaćanje predujma;
(d)
o procjeni svake podržane radnje, uključujući odgovarajuće pokazatelje.
2. Države članice odabiru zahtjev ponajprije na temelju sljedećih kriterija:
(a)
dosljednosti predloženih strategija i postavljenih ciljeva;
(b)
kakvoće predloženih mjera;
(c)
njihova mogućeg utjecaja i uspjeha pri podizanju svijesti potrošača o Unijinu sustavu zaštićenih oznaka izvornosti i zaštićenih oznaka zemljopisnog podrijetla ili o odgovornom konzumiranju vina i rizika povezanog s konzumacijom alkohola;
(d)
jamstva da je svaki uključeni gospodarski subjekt učinkovit i da ima pristup traženim tehničkim kapacitetima te da troškovi mjere koju namjerava sam provesti ne premašuju uobičajene tržišne cijene.
3. Države članice nakon pregleda zahtjeva odabiru one koji su ekonomski najpogodniji.
Prednost se daje mjerama:
(a)
koje se odnose na više država članica;
(b)
koje se odnose na više upravnih ili vinskih regija;
(c)
koje se odnose na više zaštićenih oznaka izvornosti i zaštićenih oznaka zemljopisnog podrijetla.
4. Dvije ili više država članica mogu odlučiti izabrati zajedničko promotivno djelovanje. Pritom se obvezuju pridonositi njegovom financiranju te se dogovaraju o postupcima međusobne upravne suradnje kako bi se olakšalo praćenje, provedba i provjera zajedničkog promotivnog djelovanja.
5. U slučaju kada države članice dodijele nacionalnu potporu za promociju, to priopćuju u odgovarajućem dijelu priloga I., V., VII., VIII. i VIII.c ovoj Uredbi.”
3.
U odjeljku 6.a dodaje se sljedeći članak:
„Članak 20.c
Financijsko upravljanje
1. Potpora se isplaćuje nakon što se utvrdi da su jedna ili sve radnje na koje se odnosi zahtjev za potporu, ovisno o odabiru države članice u pogledu upravljanja mjerom, provedene i kontrolirane na licu mjesta.
U slučajevima kada se potpora obično isplaćuje isključivo nakon provedbe svih mjera, odstupajući od prvoga podstavka, potpora se isplaćuje za pojedine provedene radnje ako preostale radnje nije moguće izvršiti zbog više sile ili iznimnih okolnosti kako je navedeno u članku 2. Uredbe (EU) br. 1306/2013 Europskog parlamenta i Vijeća (6).
Ako provjere pokažu da sve mjere na koje se odnosi zahtjev za potporu nisu u potpunosti provedene zbog razloga koji se ne smatraju višom silom ili iznimnim okolnostima kako je navedeno u članku 2. Uredbe (EU) br. 1306/2013 te ako je potpora isplaćena nakon provedbe pojedinih radnji koje su dio ukupnih radnji obuhvaćenih zahtjevom za potporu, države članice donose odluku o povratu isplaćene potpore.
2. Korisnici potpore za inovacije mogu zatražiti isplatu predujma od nadležnih agencija za plaćanje ako je ta mogućnost uključena u nacionalni program potpore.
Iznos predujma ne smije premašiti 20 % državne potpore za ulaganje u inovacije, a uvjet za isplatu otvaranje je bankovnog jamstva ili jednakovrijednog jamstva u visini od 110 % od iznosa predujma. Međutim, u slučaju ulaganja u inovacije za koja se pojedinačna odluka o dodjeli potpore donosi u financijskim godinama 2014. ili 2015., iznos predujmova moguće je povećati i do 50 % državne potpore povezane s tim ulaganjem. Za potrebe Provedbene uredbe Komisije (EU) br. 282/2012 (7) obveza je potrošiti ukupni iznos predujma za provedbu dotične mjere dvije godine nakon isplate.
Jamstvo se oslobađa kad nadležna agencija za plaćanje utvrdi da iznos stvarnoga izdatka u visini državne potpore za inovacije premašuje iznos predujma.
(6) Uredba (EU) br. 1306/2013 Europskog parlamenta i Vijeća od 17. prosinca 2013. o financiranju i praćenju zajedničke poljoprivredne politike te upravljanju njome (horizontalno uređenje) (SL L 347, 20.12.2013., str. 549.)." 						
(7) Provedbena uredba Komisije (EU) br. 282/2012 od 28. ožujka 2012. o utvrđivanju zajedničkih detaljnih pravila sustava jamstava za poljoprivredne proizvode (SL L 92, 30.3.2012., str. 4.).”" 						
4.
Članak 37.b mijenja se kako slijedi:
(a)
stavak 1. zamjenjuje se sljedećim:
„1. Ako se predujmovi dodjeljuju u skladu s člankom 5. stavkom 7., člankom 5.e, člankom 9. stavkom 2., člankom 19. stavkom 2., člankom 20.a stavkom 4. i člankom 24. stavkom 3., korisnici za svaki projekt agencijama za plaćanje svake godine moraju dostaviti sljedeće informacije:
(a)
troškovnike kojima se za svaku mjeru opravdava upotreba predujmova do 15. listopada; i
(b)
potvrdu o iznosu neiskorištenih predujmova za svaku mjeru preostalom na dan 15. listopada.
Države članice utvrđuju u svojim nacionalnim pravilima datum prijenosa tih podataka kako bi ih se uključilo u tekuća godišnja financijska izvješća agencija za plaćanje iz članka 6. Uredbe (EZ) br. 885/2006 unutar roka određenog u članku 7. stavku 2. navedene Uredbe.”;
(b)
stavak 3. zamjenjuje se sljedećim:
„3. Za potrebe članka 18. stavka 2. Provedbene uredbe (EU) br. 282/2012 dokaz koji je potrebno dostaviti za konačno pravo na potporu zadnji je troškovnik i potvrda o preostalom iznosu iz stavka 1.
Kada je riječ o predujmovima iz članka 9. stavka 2., članka 19. stavka 2. i članka 20.a stavka 4. ove Uredbe, zadnji troškovnik i potvrdu o preostalom iznosu iz stavaka 1. i 2. potrebno je dostaviti do kraja druge financijske godine nakon njihove isplate.”
5.
U članku 77., stavak 5. zamjenjuje se sljedećim:
„5. Članak 24. stavci 1., 2., 3. i 6. te članak 26. stavci 1. i 2. Uredbe Komisije (EZ) br. 65/2011 (8) primjenjuju se mutatis mutandis na mjere propisane člancima 50. i 51. Uredbe (EU) br. 1308/2013.
(8) Uredba Komisije (EU) br. 65/2011 od 27. siječnja 2011. o utvrđivanju detaljnih pravila za provedbu Uredbe Vijeća (EZ) br. 1698/2005 vezano uz primjenu postupaka kontrole, kao i uvjeta višestruke sukladnosti u vezi s mjerama ruralnog razvoja (SL L 25, 28.1.2011., str. 8.).”" 						
6.
Prilozi I. do VIII.a i Prilog VIII.c mijenjaju se u skladu s Prilogom ovoj Uredbi.
Članak 2.
Stupanje na snagu
Ova Uredba stupa na snagu trećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 6. lipnja 2014.

Labels: 17
19
5
6
18